Een dood, 3 beseer in trompop botsingFoto: Netcare 911 Een persoon is Donderdag in die vroeë oggendure dood en drie mense ernstig beseer toe twee voertuie reg van voor by ŉ kruising in Bloemfontein gebots het. Chris Botha, woordvoerder van Netcare 911, het gesê die ongeluk het by die kruising van Nelson Mandelarylaan en Du Plessisweg gebeur. “Paramedici het die gefrommelde wrakke van die voertuie in die pad aangetref met puin van die ongeluk wyd oor die toneel versprei. Die insittendes was steeds in die wrakke van die voertuie vasgekeer,” het Botha gesê. Hy het gesê een van die insittendes is op die toneel dood verklaar terwyl drie ander ernstige beserings opgedoen het. Nadat die beseerdes uit die voertuie gehaal is, is hulle op die toneel gestabiliseer en na verskillende hospitale gehaas. Die oorsaak van die ongeluk is nog nie bekend nie.